Slovenská technická univerzita

Fakulta informatiky a informačných technológií

Ilkovičova 3, 842 16 Bratislava 4

**Posudok prototypu tímu č. 4   
  
(vypracoval tím č. 5)**

**Tímový projekt**

**Študijný program:** Počítačové a komunikačné systémy a siete

**Akademický rok:** 2012/13

**Vedúci projektu:** Ing. Peter Jombík

**Tím č.5:** Bc. Rastislav Bencel

Bc. Tomáš Čerňan

Bc. Sanja Marković

Bc. Ján Maťo

Bc. Nenad Paulović

**E-mail:** fiit.tim05@gmail.com

# Úvod

Dokument je výsledkom spoločnej práce všetkých členov tímu č. 5 na predmete Tímový projekt v akademickom roku 2012/2013. Tento dokument obsahuje zhodnotenie prototypu tímu č. 4 odboru PKSS, ktorý sa zaoberá témou "Aplikácie pre platformu Funtoro" v zimnom semestri akademického roku 2012/2013. V nasledujúcich kapitolách sa nachádza vyjadrenie k predvedeniu prototypu konkurenčného tímu na prezentácií dňa 17.12.2012. Dokument sa skladá z posudku prezentácie prototypu a zhodnotenia samotného prototypu. V posudku sa budeme zameriavať na funkčnú a vizuálnu stránku prezentovaného prototypu. V dokumente sú vyzdvihnuté pozitívne stránky prototypu a prezentácie, ale je poukázané aj na niektoré nedostatky.

# Funkčná stránka prototypu

Podľa prezentácie výsledný systém na poskytovanie multimediálneho obsahu v železničných vagónoch bude pozostávať z viacerých aplikácií (na spravovanie systému, zobrazovanie multimediálneho obsahu, ...). Na prezentácií prototypu nám bola prezentovaná aplikácia na spravovanie zobrazovaného obsahu.

Hlavná obrazovka okrem iného poskytuje možnosť správy kategórií. Ak si vyberieme túto možnosť máme na výber z dvoch ďalších možností a to vytvorenie/úpravu kategórií a priradenie jednotlivých vagónov súpravy do týchto kategórií. Každá kategória má určený obsah, ktorý sa bude zobrazovať. Tento obsah sa dá upravovať. Existuje aj defaultná kategória, do ktorej patria vozne, ktoré nie sú zaradené do žiadnej špecializovanej kategórie. Kategórie slúžia na rozdelenie zobrazovaného obsahu, napríklad v prvej triede sa bude zobrazovať niečo iné ako v ekonomickej triede alebo reštauračnom vozni či kasíne.

Na hlavnej obrazovke je ďalej možnosť výberu/nahratia zobrazovaného multimediálneho obsahu z dvoch typov vstupných zdrojov. Pridávanie multimediálneho obsahu je riešené výberom z SD karty alebo USB kľúča a nahraním na hlavný server. V architektúre systému tím uvažuje s nasadením aj lokálnych serverov, ktoré budú umiestnené v jednotlivých vozňoch jazdnej súpravy. Na základe kategórie vozňa sa na začiatku prevádzky pred pripraví multimediálny obsah určený pre túto kategóriu do vyrovnávacej pamäte.

Okrem vyššie spomenutých možností sa na hlavnej obrazovke nachádza aj možnosť spravovania zoznamu prehrávaného obsahu pre jednotlivé kategórie.

Chceli by sme upozorniť konkurenčný tím na dôležitosť spravovania aktuálnosti multimediálneho obsahu na jednotlivých lokálnych serveroch pri ich výmene (pripojenia vozňa k inej súprave alebo zmene kategórie). Taktiež by nebolo zlé do systému zapracovať aj možnosť zobrazovania reklamy medzi jednotlivými prednastavenými informáciami. Na prezentácií nám tím na tento nápad veľmi pekne a promptne odpovedal ako by to vyriešil.

Celkovo prototyp po funkčnej stránke hodnotíme veľmi dobre. Vidieť, že tím to má premyslené a vie aké ciele sú podstatné a na čo si treba dávať pozor. Oceňujeme aj premyslenie viacerých možností nasadenia systému na viaceré druhy zariadení. Tím sa zaoberal aj znížením vstupných nákladov na nasadenie systému (využitím jednoduchých zariadení, ktoré by poslúžili ako lokálne serveri (napr. Raspberry) namiesto využitia drahých MOD serverov).

# Vizuálna stránka prototypu

Z vizuálnej stránky vytvorený prototyp pôsobí dojmom jednoduchého programu, v ktorom sa ľahko orientuje a tým pádom je aj ľahko a intuitívne ovládateľný. Tento fakt oceňujeme, keďže ide iba o aplikáciu na spravovanie zobrazovaného obsahu, ktorá je prístupná iba vybranej skupine obsluhujúceho personálu a teda nemusí byť vizuálne atraktívna pre cestujúceho. Hlavným cieľom je jej jednoduchá ovládateľnosť, čo si myslíme, že tím pri návrhu dostatočne splnil. Hlavné okno neobsahuje veľa prvkov - jednoducho sa v ňom orientuje.

Za menší nedostatok považujeme nie moc šťastné umiestnenie zoznamu všetkých položiek, ktorý sa nachádza v pravej polovicu obrazovky aplikácie a teda vybrané položky pre príslušnú kategóriu sa zobrazujú v ľavej polovici. Príde nám to trochu divné a myslíme si, že ich prehodenie by bolo omnoho krajšie a nebolo by metúce pre používateľa, keďže sme zvyknutý sledovať veci zľava doprava a nie naopak.

# Prezentácia

Na prezentácií nám boli prakticky predvedené všetky implementované funkcie prototypu, ktoré pokrývali základnú funkcionalitu systému. Taktiež tím vysvetlil, ako budú jednotlivé časti systému riešené a aké možné úskalia pri implementácií by sa mohli vyskytnúť. Celá prezentácia pôsobila dobrým dojmom a bolo vidieť, že členovia tímu vedia čo chcú robiť a ako to dosiahnuť. Na záver prezentácie prebehla krátka diskusia, pri ktorej bolo možné sa pýtať doplňujúce otázky, na ktoré členovia tímu vedeli pohotovo odpovedať.

# Zhodnotenie

Prototyp prezentovaný tímom č. 4 na konci zimného semestra odráža návrh uvedený v projektovej dokumentácií a pôsobí veľmi dobrým dojmom. Podľa prototypu vidno, že členovia tímu presne vedia čo je prioritou pre úspešné riešenie daného systému. Prototyp tvorí dobrý základ pre pokračovanie vývoja systému v letnom semestri. Sme veľmi zvedaví, ako si tím poradí aj s návrhom ďalších častí systému. Ak tím bude pokračovať v nastolenom tempe, výsledný produkt bude veľmi zaujímavý a dobre využiteľný v reálnej prevádzke.

Celú prácu tímu č. 4 na prototype hodnotíme veľmi pozitívne.